Jhesus Mynen otmudygen dynst nu vnde to allen tydden. Ersamen wol wyssen heren, yck eyn wet jwer erlycken wysheyt nycht sonderyges to scriuen den jwe gesuntheyt vnde wollvart hor ick all tyt gern etc. Ersamen heren, yt ys jw erlycke wysheyt wol jn dechtyck, dat yck to yar was by jw to Reuel vnde was begeren myn gelt vt Bomhowers huss jnt yrste v(c) [mark] rygisch, de yck vp vt huss betalt hebbe, dar to hundert rynsche gulden, de my gelauet wart, dat yck scholde Bomhowers kynder dat hus weder geuen or vader patermonij, des scholde yck enn enen macht breff geuen hyr van dem rade, vnde scholde laten screuen jn dem machtbreff, wer yt sake dat my wat to kweme vnde yck dat hus nycht betalen enn konde als yt, Got beter, geschyn ys, dar scholde yck vor hebben hondert rynsche gulden etc. Ersamen leuen heren, dessen macht breff hebbe yck enn gesant myt Yacob Klutynck, vnde yck verbot Yacob Klutynck he scholde den breff nycht van syck don, sonder he scholde de hondert gulden jnt yrste van em nemen. Ersamen heren, wat hadde Yacob to donde; Yacob de geyt to vnde deyt den breff van syck vnde nymt syn gelt, dat yck em schuldig was, lxiij [mark] rijgisch, vnde let my hijr na syn. Yck happe, leuen heren, na dem mal als he heuet betalynch gedan vp de hondert gulden, so schal he my dat ander ock betalen, so vern als recht ys jn der werlt. Leuen heren, dat ys nu de schult, de yck bebbe vp yt huss, vij(c) [mark], vnde so vel dar to als wy to reckenschop komen syn. Yck gynyge rente schuld vp yt hus, dat wyl yck bitalen, des gelycken schal he my wedder don; macht mij recht weder varen vnde mach yter myn krygen, yck wyl wedder betalen all den genen, den jck jn Reuel schuldig byn, hy sy jwnck eder olt; yck en frage dar nycht na all, fur ick nycht eyn dening van dar wan gyslyck yt syn heuet, so wyl yck frolycken sternen. Yck hebbe, God hebbe loff, wol so vel lant guder, de my wol ffuden so lange als yck leue, men God van hemyl de geue vnss frede etc. Nu ersamen leuen heren, nu heuet jw erlycke wol gehort woe yt steyt tusgen Bertelt vnde my; dot wol vnde holt eyn dar to, dat yck mach to mynen komen vp dat dar gen arger aff komen mach. Hyr synt lude, de my hebben eyn stucke geld gebaden, dat yck eyn scholde desse sake vp dregen vnde scholde se ffulmechtygh maken; so hebbe yck gesagt: neu, yck wyl de sake noch eyns verscreuen an jw erlycke wysheyt. Wat jw erlycke wysheyt nu hyr yn don wyl, dat kryge yck to synde, vnde dot wol vnde lat my myt dessen breff wysser eyn fruntlycke antwart weder vme werden, dar mach yck my den na rychten. Hyr mede synt Gade baualen jn Gad den Heren, de sterke jw to synen gotlycken dynste vnde de hyllyge moder ste Anna. Gescreuen to Abo vp vnser leuen frowen auent. Hans van Eycken. Adress: Dem ersamen wol wyssen heren her borgermestere vnde radmanne der stad Reuel dynstlyck gesc.